b'\n_START_ARTICLE_\nTeodozijev zakonik\n_START_PARAGRAPH_\nTeodozijev zakonik (latinsko Codex Theodosianus) je zbir zakonov kr\xc5\xa1\xc4\x8danskih cesarjev Rimskega cesarstva, ki so bili izdani po letu 312. Delovno skupino za zbiranje zakonov sta ustanovila cesar Teodozij II. in njegov socesar Valentinijan III. 26. marca 429. Zakonik je bil objavljen 15. februarja 438 in za\xc4\x8del veljati 1. januarja 439. _NEWLINE_Glavni namen Zakonika je bil bolj\xc5\xa1i pregled nad zakonskimi akti poznega cesarstva (321-429), ki so do za\xc4\x8detka 5. stoletja postali neobvladljivi.\n_START_SECTION_\nZgodovina\n_START_PARAGRAPH_\n26. marca 429 je cesar Teodozij II. napovedal senatu v Konstantinoplu, da namerava sestaviti delovno skupino, ki bo zbrala vse zakonske predpise (leges) od vladavine cesarja Konstantina I. do Teodozija II. in Valentinijana III.. Leta 429 je za\xc4\x8delo v dveh delovnih skupinah delati dvaindvajset u\xc4\x8denjakov, ki so v devetih letih sestavili tako imenovani Teodozijev zakonik. Vodja obeh skupin je bil pravnik, prefekt in konzul Antioh Huzon iz Antiohije._NEWLINE_Zakonik je obsegal 16 knjig, ki so vsebovale ve\xc4\x8d kot 2500 predpisov, izdanih od leta 313 do 437. Predpisi so obravnavali politi\xc4\x8dne, socialno-ekonomske, kulturne in verske zadeve in so veljali za celo cesarstvo._NEWLINE_Objavljena sta bila tudi Codex Gregorianus, zbirka cesarskih aktov, izdanih v letih 291-294, in Codex Hermogenianus, okrnjena zbirka prepisov iz leta 295._NEWLINE_Uredniki so med zbiranjem zelo obse\xc5\xbenega gradiva pogosto naleteli na ve\xc4\x8d kopij istega zakona in kasneje spremenjena izvirna besedila._NEWLINE_Po \xc5\xa1estih letih dela je leta 435 nastala prva razli\xc4\x8dica zakonika, ki ni bila objavljena. Zakonik so \xc5\xa1e raz\xc5\xa1irili in dokon\xc4\x8dali leta 438 in ga poslali v potrditev senatoma v Konstantinoplu in Rimu.\n_START_SECTION_\nVsebina\n_START_PARAGRAPH_\nZakonik je bil napisan v latin\xc5\xa1\xc4\x8dini in je vseboval termina konstantinopelski in rimski po Konstantinovi in prvotni rimski prestolnici v Italiji. Ker so bile v tistem \xc4\x8dasu vro\xc4\x8de verske polemike z arijani, je obravnaval tudi pravovernost v kr\xc5\xa1\xc4\x8danstvu in vseboval kar 65 odlokov, naperjenih proti heretikom._NEWLINE_Teodozij je prvotno nameraval zbrati samo postklasi\xc4\x8dne splo\xc5\xa1ne zakone (constitutiones principum, leges generales) od Konstantina dalje, ki bi se uporabljali kot priloga Codexa Gregorianus in Codexa Hermogenianus. Zakonik naj bi v prilogah vseboval mnenja in zapise anti\xc4\x8dnih rimskih pravnikov, podobno kot kasnej\xc5\xa1i Justinijanov zakonik. Na\xc4\x8drt se je izkazal kot preobse\xc5\xbeen, zato se je Teodozij osredoto\xc4\x8dil samo na zakone, ki so bili objavljeni od Konstantina do \xc4\x8dasa, v katerem je zbirka nastajala. Posledice te odlo\xc4\x8ditve se ka\xc5\xbeejo v veliki razliki med Teodozijevim in kasnej\xc5\xa1im Justinijanovim zakonikom Corpus Iuris Civilis, ki je bil objavljen pribli\xc5\xbeno sto let kasneje.\n_START_SECTION_\nKr\xc5\xa1\xc4\x8danstvo\n_START_PARAGRAPH_\nTeodozij je poleg razjasnitev nejasnosti in poenostavitve zakonika posku\xc5\xa1al tudi utrditi kr\xc5\xa1\xc4\x8danstvo kot dr\xc5\xbeavno vero, potem ko je bilo pod Konstantinom dekriminalizirano. Sveti Avgu\xc5\xa1tin v svojem delu De civitate Dei (O Bo\xc5\xbejem mestu) na vso mo\xc4\x8d hvali Teodozijevega starega o\xc4\x8deta Teodozija Velikega kot "kr\xc5\xa1\xc4\x8danskega vladarja, katerega pobo\xc5\xbenost se je izrazila v zakonih, ki jih je izdal (njegov vnuk) v korist katoli\xc5\xa1ke cerkve"._NEWLINE_Teodozijev zakonik na primer jasno dolo\xc4\x8da, da se morajo vsi pravni postopki v Velikem tednu prekiniti in da morajo biti vsa sodi\xc5\xa1\xc4\x8da v teh petnajst dneh zaprta'